Urmareste Modifică dimensiunea fontului: Play

Miercurea Ciuc, 21 dec/Agerpres/- Liderul grupului UDMR din Camera Deputaţilor, Korodi Attila, a declarat pentru AGERPRES că, după aflarea numelui premierului propus, UDMR a decis să semneze miercuri protocolul de colaborare în Parlament cu PSD-ALDE.



'Noi am avut o înţelegere că până când nu cunoaştem persoana premierului nu vom semna protocolul de colaborare în Parlament. După ce am fost informaţi despre persoana premierului ne-am consultat între colegi şi, conform mandatului care a fost dat de grup, astăzi vom semna protocolul de colaborare PSD-ALDE', a declarat Korodi, pentru AGERPRES.



Despre premierul propus de Liviu Dragnea, Korodi Attila, fost ministru al Mediului, a spus că este pregătit din punct de vedere profesional şi rămâne de văzut dacă va avea şi o susţinere politică solidă.



'Premierul propus, din punct de vedere profesional, este pregătit. Din punct de vedere al susţinerii politice probabil că perioada următoare ne va demonstra dacă poate PSD-ALDE să ofere o susţinere solidă. (...) Am colaborat (n.r.: cu Sevil Shhaideh) şi din punct de vedere profesional lucrează foarte bine, are o capacitate de muncă foarte mare şi o deschidere la dialog. Asta am perceput în colaborarea mea cu dumneaei', a spus Korodi.



Întrebat dacă a fost surprins de faptul că a fost propusă o femeie pentru funcţia de prim ministru, liderul grupului UDMR din Camera Deputaţilor a precizat că important este modul în care poate să lucreze.



'Cumva nu m-a surprins. Ştiind persoana respectivă deja eu m-am focusat pe cum fost colaborarea noastră şi cum a funcţionat şi a funcţionat bine. Eu cred că nu contează dacă este femeie, dacă este de etnie tătaro-turcă, contează foarte mult cum poate să lucreze şi aici a fost ok', a conchis Korodi Attila.



Propunerea social-democraţilor pentru funcţia de prim-ministru este Sevil Shhaideh, a anunţat miercuri preşedintele PSD, Liviu Dragnea. AGERPRES (A-autor: Gina Ştefan, editor: Mihai Simionescu)